Turun seuraavaksi pääministeriksi eli kaupunginhallituksen puheenjohtajaksi ei vaikuta heti syntyvän suurta tunkua.

Jos nykyinen puheenjohtaja Minna Arve (kok) valitaan kokoomuksen puoluesihteeriksi, hänen tilalleen nousee joku kokoomuksen valtuustoryhmästä.

Tehtävä on sen verran vaativa ja Turun säästöpaineet niin kovat, että kovin kokematonta poliitikkoa Turun hallituksen johtoon ei valita. Työ on myös kokopäiväinen, joten tehtävään valitun pitää jättää nykyinen työnsä.

Vahvoilla voisivat olla kaupunginhallituksessakin istuvat kokoomuksen Lauri Kattelus, Olli A. Manni ja Saara-Sofia Sirén. Kukaan heistä ei kuitenkaan ole ainakaan heti kisaamassa paikasta.

– En todennäköisesti ole käytettävissä. Olen vasta vähän aikaa ollut kokoomuksen valtuustoryhmän puheenjohtajana, mikä on mielenkiintoinen tehtävä, Kattelus sanoo.

– Periaatteessa en ole ollut kiinnostunut, mutta tässä vaiheessa en kommentoi asiaa vielä millään tavalla. Yleensä tulee enemmän ongelmia kuin hyötyä, jos alkaa heitellä ilmaan nimiä, pohtii puolestaan Manni.

Jatkuu mainoksen jälkeen Mainos päättyy

Sirén ei myöskään kommentoi sitä, kiinnostaako hallituksen puheenjohtajuus häntä.

– Se sopisi hyvin, että seuraava puheenjohtaja olisi uusi kasvo, jolla olisi virtaa. Paikka on kuitenkin vaativa. Liikkuvaan junaan olisi pystyttävä hyppäämään heti mukaan, Sirén miettii.

Kokoomuksen valtuustoryhmän johtoon pyrkinyt Niko Aaltonen ei ole kiinnostunut paikasta. Valtuustoryhmän johtoon hakemista harkinnut valtuutettu Lasse Lindholm ei vielä halua miettiä hallituksen puheenjohtajaksi hakemista.

Turun kokoomuksen aluejärjestön puheenjohtajan Joonas Suomisen mukaan tehtävä edellyttää kokemusta Turun päätöksenteosta.

– Asiantuntemus ja osaaminen korostuvat valinnassa. Valittu voi olla nuori, mutta väkisin emme nuorta tehtävään hae, Suominen sanoo.

Kaupunginjohtaja Aleksi Randell (kok) ei ota kantaa tärkeän työparinsa valintaan, koska valinnan siunaa lopuksi valtuusto. Hän kuitenkin korostaa kyseessä olevan keskeinen henkilö päätöksenteossa.

– Hänen kanssaan pohditaan, mikä on kulloinkin kaupungin linja. Hän on myös kaupungin kasvot ulospäin, ja sisäisesti hän sovittaa päätöksentekoa eri ryhmien kesken, Randell kertoo.

TS